บลจ.บัวหลวงเตรียมจ่ายเงินปันผลกองอสังหาฯ 3 กองรวด 11 ก.ย. นี้
บลจ.บัวหลวงแจ้งต่อตลาดหลักทรัพย์ฯ ว่า กองทุนรวมอสังหาริมทรัพย์ทีพาร์คโลจิสติคส์ (TLOGIS) กองทุนรวมอสังหาริมทรัพย์ไทคอน (TFUND) และกองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) พร้อมจ่ายเงินปันผลจากผลประกอบการไตรมาส 2 ปี 2558 (1 เมษายน - 30 มิถุนายน 2558) ให้กับผู้ถือหน่วยลงทุน ในวันที่ 11 กันยายนนี้
26 ส.ค. 2558

นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจ Real Estate &amp; Infrastructure Investment บลจ.บัวหลวง จำกัด เปิดเผยว่า กองทุนรวมอสังหาริมทรัพย์ทีพาร์คโลจิสติคส์ (TLOGIS) ได้ประกาศจ่ายเงินปันผล ในอัตราหน่วยละ 0.20 บาท รวมเป็นเงินทั้งสิ้น 82.8 ล้านบาท โดยนับตั้งแต่จัดตั้งกองทุน TLOGIS ประกาศจ่ายเงินปันผลมาแล้วรวม 22 ครั้ง รวมเป็นเงิน 4.4355 บาทต่อหน่วยลงทุน
สำหรับกองทุนรวมอสังหาริมทรัพย์ไทคอน (TFUND) ได้ประกาศจ่ายเงินปันผล ในอัตราหน่วยละ 0.16 บาท รวมเป็นเงิน ทั้งสิ้น 183.9 ล้านบาท โดยนับตั้งแต่จัดตั้งกองทุน TFUND ประกาศจ่ายปันผลมาแล้วรวม 40 ครั้ง รวมเป็นเงิน7.6200 บาทต่อหน่วยลงทุน
ทั้งนี้ TLOGIS และ TFUND กำหนดวันปิดสมุดทะเบียนพักการโอนหน่วยลงทุนในวันที่ 31 สิงหาคม และวันจ่ายเงินปันผล 11 กันยายน 2558
ขณะที่กองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) ประกาศจ่ายเงินปันผล ในอัตราหน่วยละ 0.308 บาท รวมเป็นเงินทั้งสิ้น 163.1 ล้านบาท โดยนับตั้งแต่จัดตั้งกองทุน FUTUREPF ประกาศจ่ายปันผลมาแล้วรวม 35 ครั้ง รวมเป็นเงิน 9.6330 บาทต่อหน่วยลงทุน
ทั้งนี้ FUTUREPF กำหนดวันปิดสมุดทะเบียนพักการโอนหน่วยลงทุน 28 สิงหาคม 2558 และวันจ่ายเงินปันผล11 กันยายนนี้เช่นเดียวกัน